Pühajärve kiirmaleturniir - ajalugu ja tänapäev
Lisatud: 03.DETS.2013
Pühajärve kiirmaleturniir toimus tänavu juba neljateistkümnendat korda, alates 2000. aastast toimuv malevõistlus tähistab seega järgmisel aastal omamoodi juubelit - 15 aastat järjest toimuva maleürituse üle saavad Eestimaal uhkust tunda tegelikult vaid vähesed korraldajad. Pühajärve turniiril on kasutusel handicap süsteem, et maleproffide ja amatööride võimalusi vähegi võrdsustada – võistlejad on jagatud viide tugevusgruppi ja tugevamad mängijad annavad eeldatavalt nõrgematele aega ette. Võistlus on leidnud omale ajapikku kindla koha meie malekalendris ja on osalejate seas igal aastal väga oodatud sündmus. Järgnevalt väike tagasivaade senistele turniiridele ja mõned vahetud muljed tänavuselt võistluselt.
Esimene Pühajärve kiirmaleturniir toimus 2000. aastal 21 osalejaga, sealjuures saab juba esimest võistlust pidada rahvusvaheliseks, kuna Eesti maletajatele olid tulnud konkurentsi pakkuma kaks Soome nuputõstjat - rahvusvaheline suurmeister Heikki Westerinen ja Jarmo Rytkönen. Turniiri võitis toona ainsatki partiid kaotamata Olav Sepp 18 punktiga 20st, järgnesid Jüri Vetemaa 16,5, Olev Schults 16, Heikki Westerinen 15,5 ja Kaido Külaots 15 punktiga.
Sealtpeale on osalejate arv üha kasvanud, jõudes tänavu rekordnumbrini 36 - tõsi, väga palju rohkemat mängupaigaks olev Pühajärve puhkekeskuse konverentsisaal ei mahutagi, seepärast on korraldajad olnud peaaegu iga-aastaselt raskete valikute ees, sest turniiril osaleda soovijate arv ületab tavapäraselt vabade kohtada arvu ja kutsete edastamisele seab kahjuks omad piirid konverentsisaali mahutavus.
Lisaks osalejate arvule on aasta-aastalt kasvanud ka võistluse rahvusvahelisus ja seeläbi ka turniiri tase, osalejate arvu kasvu ja rahvusvaheliste suurmeistrite osalemisaktiivsust illustreerib alljärgnev tabel ja graafika.
Pühajärve kiirmaleturniir - osalejate üldarv, sh suurmeistreid (GM)
Kokku GM Võitja
2000 - 21 2 1. Olav Sepp 18/20
2001 - 24 4 1.-2. Kaido Külaots, Aloyzas Kveinys 19/23
2002 - 26 6 1.-2. Edvins Kengis, Olav Sepp 19,5/25
2003 - 30 3 1. Tarvo Seeman 24,5/29
2004 - 30 6 1. Riho Liiva 24,5/29
2005 - 30 4 1. Riho Liiva 25/29
2006 - 32 5 1. Riho Liiva 26,5/31
2007 - 30 4 1.-4. Viktor Kortšnoi, Riho Liiva, Vadims Daskevics, Tarvo Seeman 23,5/29
2008 - 29 5 1.-2. Riho Liiva, Kalle Kiik 21,5/28
2009 - 34 4 1. Kaido Külaots 27/33
2010 - 32 6 1. Tomi Nybäck 28,5/31
2011 - 30 8 1.-2. Tomi Nybäck, Artur Jussupow 23/29
2012 - 32 6 1. Nigel Short 28,5/31
2013 - 36 6 1. Kirill Georgijev 31/35
Märkus eeltoodud tabeli ja graafika juurde: suurmeistrite arv kajastab kõiki tänaseks selle kõrgeima rahvusvahelise tiitlini jõudnud maletajate arvu, samas peab tunnistama, et mõnel juhul oli võistluse toimumise ajal hilisemal suurmeistril veel mõni üksik nõue tiitli kinnitamisest puudu, olgu selleks siis kas nõutav reitingunumber või niinimetatud suurmeistripall (Eesti maletajatest on pärast 2000. aastat rahvusvahelise suurmeistri tiitli saavutanud Kaido Külaots - 2001, Igor Švõrjov - 2005, Meelis Kanep - 2006, Aleksandr Volodin - 2011, kõik eelpool nimetatud malesuurmeistrid on vähemalt ühel korral ka Pühajärve kiirmaleturniiril osalenud).
Pühajärve kiirmaleturniir on erinevatel aastatel toonud Eestimaa talvepealinna Otepää külje alla väga nimekaid maletajaid:
- eksmaailmameistrid Anatoli Karpov (osales 2013. a) ja Aleksandr Halifman (2003, 2004 ja 2011. a);
- maailmameistri tiitli pretendendid Viktor Kortšnoi (2007, 2008, 2010 ja 2011. a) ja Nigel Short (2012. a);
- rahvusvahelised suurmeistid kaugematest riikidest Eric Lobron (Saksamaa, 2004), Viktor Kortšnoi (Šveits 2007, 2008, 2010, 2011), Gennadi Sosonko (Holland, 2008), Vladimir Tukmakov (Ukraina, 2009), Artur Jussupow (Saksamaa, 2011), Nigel Short (Inglismaa, 2012), Kirill Georgijev (Bulgaaria, 2013), Robert Hübner (Saksamaa, 2013);
- rahvusvahelised suurmeistrid Eesti lähematest naaberriikidest Venemaalt (Anatoli Karpov, Aleksandr Halifman), Lätist (Edvins Kengis, Normunds Miezis), Leedust (Aloyzas Kveinys, Vidmantas Malisauskas) ja Soomest (Heikki Westerinen, Yrjö Rantanen, Tomi Nybäck, Jouni Yrjöla) ning Eestist (Jaan Ehlvest, Kaido Külaots, Meelis Kanep, Mihhail Rõtšagov, Igor Švõrjov, Aleksandr Volodin);
- rohkelt rahvusvahelisi meistreid ja FIDE meistri tiitliga maletajaid Eestist ja välismaalt.
Pühajärve kiirmaleturniiril enim esikohti ja / või eskoha jagamisi saavutanud maletajad:
- 5 võitu - Riho Liiva (2004, 2005, 2006, 2007, 2008);
- 2 võitu - Olav Sepp (2000, 2002), Kaido Külaots (2001, 2009), Tarvo Seeman (2003, 2007), Tomi Nybäck (2010, 2011);
- 1 võit - Aloyzas Kveinys (2001), Edvins Kengis (2002), Viktor Kortšnoi (2007), Vadims Daskevics (2007), Kalle Kiik (2008), Artur Jussupow (2011), Nigel Short (2012), Kirill Georgijev (2013).
Pühajärve kiirmaleturniiril enim osalenud maletajad:
- kõikidel senitoimunud 14 turniiril on osalenud Olav Sepp, Igor Rõtov ja Ülo Tuulik.
TÄNAVUNE TURNIIR
Sarnaselt mitmele varasemale Pühajärve kiirmaleturniirile valmis ka tänavuse turniiri ajaks Eesti Male Toetusühing kodulehekülje juurde võitsluse erilehekülg http://eestimale.ee/pyhajarve2013/ - erilehekülje vahendusel toimusid igast voorust 6 partii otseülekanded (need valitud partiid on ka tagantjärele samas järgi mängitavad) ja kuvati jooksvalt iga vooru järel turniiriseisu. Samuti saab tutvuda turniiri lõpptabeliga http://eestimale.ee/pyhajarve2013/crosstable.html ja lisaks on erileheküljel ära toodud palju muud huvitavat võistluse ajaloo kohta, sh varasemate turniiride tabelid. Kõike siin üle kordama ei hakka - asjahuvilised leiavad end huvitavat infot võistluse erilehekülje vahendusel kindlasti isegi, samas soovitan üle vaadata kõik tänavuse turniiri partiid, millised otseülekandes internetti jõudsid, sest nende seast leiab nii mõnegi šedöövri.
Tänavuse turniiri võitis Kirill Georgijev (Bulgaaria) 31 punktiga 35st, järgnesid Tomi Nybäck (Soome) 30, Ottomar Ladva (Eesti) 29, Anatoli Karpov (Venemaa) 28,5 ning Kaido Külaots (Eesti) ja Robert Hübner (Saksamaa) mõlemad 28 punktiga, osalejaid kokku 36. Pikem fotoreportaaž Eesti Male Toetusühing Facebooki konto vahendusel.
Seekordne turniir sai kajastatud tõepoolest rohke pildimaterjaliga, kokku sai tehtud ja avaldatud enam kui 800 (!!) fotot:
- 25 fotot võistluse avamisest (29. november 2013);
- 153 fotot võistluse esimesest päevast (29. november 2013);
- 168 fotot võistluse teise päeva hommikupoolsest programmist (30. november 2013);
- 253 fotot võistluse teise päeva õhtupoolsest programmist (30. november 2013);
- 227 fotot võistluse kolmandast päevast (1. detsember 2013).
Kõik nimetatud fotod leiab Eesti Male Toetusühing Facebooki konto vahendusel. Kohapeal käis pildistamas Madis Staub.
Turniiri lõpptulemuste juurde lisaks ehk niipalju, et tänavu ei õnnestunud ühelgi osalejal läbida võistlusdistantsi ainsatki partiid kaotamata. Turniirivõitja Kirill Georgijev kaotas ühe partii (Tomi Nybäckile), suurepärase kolmanda kohaga lõpetanud Ottomar Ladva samuti ühe partii (Riho Liivale), samas kui eelnimetatud esikolmiku mängijatele saatuslikuks saanud Tomi Nybäck ja Riho Liiva kaotasid mõlemad kahel korral (vastavalt Kaido Külaotsale ja Anatoli Karpovile ning Tomi Nybäckile ja Kirill Georgijevile), lisaks neile kahele lõpetas turniiri kahe kaotusega ka Kaido Külaots (viimane kaotas Anatoli Karpovile ja Ülo Tuulikule). Teistel osalejatel kogunes kaotusi veelgi enam, sealjuures eksmaailmameister Anatoli Karpov pidi oma vastasele alistumise märgiks käe ulatama koguni kolmel korral (Olev Schultsile, Ottomar Ladvale ja Timo Porrasmaale).
Märkimisväärne on kindlasti ka fakt, et Anatoli Karpov on teine Pühajärvel kaasa mänginud endine maailmameister ja samal ajal ka teine Pühajärvel turniirivõiduta jäänud endine maailmameister. Enne teda on Pühajärve turniiri kolmel korral võita üritanud eksmaailmameister Aleksandr Halifman (2003, 2004 ja 2011), kuid siiani tulutult. Eks räägib see nii mõndagi võistluse taseme kohta, kui endisi maailmameistreid nõnda väärkoheldakse...
Enim tähelepanu pälvinud partiiks võib ilmselt pidada meie noore maletalendi Ottomar Ladva võitu eksmaailmameister Anatoli Karpovi üle - allpool on nimetatud partii ka ära toodud. Selle partii ajal kogunes võistlussaali mängijate laua ümber tubli hulk asjahuvilisi ja mängu jälgimine pakkus kaasaelajatele vahest ehk kogu võistluse meeldejäävaima emotsiooni, kui Ottomar lõppmängus eksmaailmameistri vastu kindlalt oma seisuparemuse realiseeris.
Partiidest saigi välja valitud kaks näidispartiid eksmaailmameister Anatoli Karpovi loomingust - üks võidupartii (Olav Sepa vastu) ja üks kaotuspartii (eestlastest parima tulemuse teinud Ottomar Ladva vastu). Partiisid aitas põgusalt kommenteerida rahvusvaheline meister Ülar Lauk.
Anatoli Karpov - Ottomar Ladva
14. Pühajärve Handicap (9), 30.11.2013
1.d4 d5 2.c4 e6 3.Rc3 Oe7 4.Rf3 Rf6 5.Of4 0–0 6.e3 Rbd7 7.a3 c5 8.cxd5 Rxd5 9.Rxd5 exd5 10.dxc5 Rxc5 11.Oe5 Of6 12.Oxf6 Lxf6 13.Ld4 Lxd4 14.Rxd4 Og4 Senini järgiti 2001 aastal mängitud partiid Kasparov-Kramnik. Kramnik jätkas 14...Od7. 15.f3 Od7 16.Vd1 Vac8 17.Kf2 Oa4 18.Vd2 Rb3 19.Rxb3 Oxb3 20.Oe2 Vc5 21.Od1 Oc4 22.b3 Ob5
23.b4?! Nii võidab Karpov etturi, ent kaotab initsiatiivi. 23…Vc3 24.Vxd5 Oc6 25.Va5 Vd8 26.Ve1 Ohtlik vastumäng on mustadel ka teise etturi võtmise järel pärast 26.Vxa7 Vd2+ 27.Oe2 g6. 26...a6 27.a4 Va3 28.e4?! Pole parim. Mustade initsiatiiv muutub nüüd juba ohtlikuks. Tarvis oli tagasi mängu tuua passiivne vanker a5.
28…Vd4! 29.Ve3? Kaotab oda. Karpov saab selle eest kaks etturit, kuid Ladva realiseerib ülekaalu eksmaailmameistri vastu väga kindlalt. 29…Vxe3 30.Kxe3 Vxd1 31.b5 Oe8 32.bxa6 bxa6 33.Vxa6 Va1 34.a5 Kf8 35.h4 Ke7 36.g4 g6 37.Va7+ Kf6 38.Va6+ Kg7 39.f4 Ob5 40.Va7 Va3+ 41.Kd4 Va4+ 42.Kc5 Oe2 43.f5 Vxe4 44.fxg6 hxg6 45.g5 Vxh4 46.Ve7 Of1 47.Ve1 Vf4 48.Kb6 Vf5 49.Vc1 Vb5+ 50.Kc6 Vxa5 51.Vxf1 Vxg5 52.Kd6 Va5 53.Vh1 g5 54.Vf1 Kg6 55.Ke7 f5 56.Ke6 g4 57.Vb1 Kg5 58.Vb8 g3 59.Vb3 f4 0–1
Anatoli Karpov - Olav Sepp
14. Pühajärve Handicap (11), 30.11.2013
1.d4 Rf6 2.c4 g6 3.Rc3 Og7 4.e4 d6 5.h3 0–0 6.Oe3 e5 7.d5 a5 8.g4 Ra6 9.Rf3 Rd7 10.a3 f5 11.gxf5 gxf5 12.exf5 Rdc5 13.b4 e4 14.Rd4 Rd3+ 15.Oxd3 exd3 16.Vg1 Oxf5 17.Rxf5 Vxf5
18.Vxg7+! Kxg7 19.Lg4+ Kf6 20.Re4+ Ke5 21.Rg3! 1–0